SMT เปิดงบไตรมาส 1 พลิกกำไร 51.81 ลบ. ปักหมุดรายได้ทั้งปี 3 พันลบ.
SMT เปิดงบไตรมาส 1 พลิกกำไร 51.81 ลบ. รับรายได้ขาย-บริการเพิ่มขึ้น 40%  พร้อมปรับกลยุทธ์ขยายฐานลูกค้ารายใหม่เสริมพอร์ต ปักหมุดรายได้ทั้งปี 3 พันลบ.
SMT เปิดงบไตรมาส 1 พลิกกำไร 51.81 ลบ. รับรายได้ขาย-บริการเพิ่มขึ้น 40%  พร้อมปรับกลยุทธ์ขยายฐานลูกค้ารายใหม่เสริมพอร์ต ปักหมุดรายได้ทั้งปี 3 พันลบ.
7 พ.ค. 2564

นายวิรัตน์ ผูกไทย ประธานเจ้าหน้าที่บริหาร บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยถึง ผลการดำเนินงานของบริษัทฯ ในงวดไตรมาส 1 ปี 2564 มีกำไรสุทธิ 51.81 ล้านบาท เพิ่มขึ้น 82.21 ล้านบาท หรือเพิ่มขึ้น 270.43 % เมื่อเทียบกับงวดเดียวกันของปีก่อน ที่ขาดทุนสุทธิ 30.40 ล้านบาท โดยมีรายได้จากการขายสินค้าและบริการ 546.14 ล้านบาท เพิ่มขึ้นจากช่วงเดียวกันของปีก่อน 155.78 ล้านบาท หรือเพิ่มขึ้น 40% ทั้งนี้ บริษัทมีรายได้เพิ่มขึ้นจากธุรกิจ IC เติบโต 31% ธุรกิจ OPTICS เติบโตมากถึง 127% และ PCBA โต 127% เทียบกับงวดเดียวกันของปีก่อน เติบโตขึ้นท่ามกลางการชะลอตัวของภาวะเศรษฐกิจ จากการแพร่ระบาดของโควิด-19 โดยบริษัทมีการจัดการประสิทธิภาพการผลิตและบริหารวัตถุดิบได้ดี รวมทั้งผลของ Economy of scale จากปริมาณการผลิตเพิ่มขึ้น ทำให้ Gross margin ปรับตัวดีขึ้นอย่างชัดเจน
 “ผลประกอบการออกมาเป็นที่น่าพอใจ โดยกำไรขั้นต้น ของไตรมาส 1/64 มีจำนวน 101.09 ล้านบาท เพิ่มขึ้น 54.39 ล้านบาท หรือเพิ่มขึ้น 116% จากช่วงเดียวกันของปีก่อน เป็นผลจากการเติบโตของยอดขายสำหรับผลิตภัณฑ์ที่มีมาร์จิ้นสูง และการบริหารจัดการต้นทุนที่สอดคล้องตามผลิตภัณฑ์ได้อย่างมีประสิทธิภาพมากขึ้น” นายวิรัตน์ กล่าว
นอกจากนี้ กลยุทธ์ธุรกิจของ SMT ในปีนี้ขยายตลาดไปยังกลุ่มผลิตภัณฑ์ใหม่ๆ โดยใช้เทคโนโลยีขั้นสูงสร้างมูลค่าเพิ่มผลิตภัณฑ์ เพื่อมุ่งเน้นให้ธุรกิจในระยะยาวเติบโตอย่างมีเสถียรภาพ เพื่อเตรียมความพร้อมไม่ว่าจะเกิดเหตุการณ์อะไรขึ้น รวมถึงการสร้างศักยภาพภายในองค์กรเพื่อการขยายฐานลูกค้าไปยังตลาดใหม่ๆ สนับสนุนรายได้ของบริษัทสามารถเติบโตได้อย่างแข็งแกร่ง โดยปัจจุบันมีงานในมือที่มีรอต่อเนื่องไปจนถึงสิ้นปีเรียบร้อยแล้ว และเป้าหมายรายได้ปี 2564 วางไว้จะเติบโตแตะระดับ 3,000 ล้านบาท